|  |  |
| --- | --- |
| JÓZSA EDINAGeográfusMSc, 1. félévPécsi TudományegyetemTermészettudományi Kar | VARGA ZSANETT SÁRAGeográfusMSc, 1. félévPécsi TudományegyetemTermészettudományi Kar |

Témavezető:

|  |
| --- |
| Dr. Gyuricza Lászlóegyetemi docens, PTE TTK |

Kísérlet a bakancsos turizmus vonzótényezőinek geoinformatikai alapú értékelésére, a Kelet-Mecsek példáján

Dolgozatunk központi témája a Kelet-Mecsek térségében a bakancsos turizmus szempontjából vonzótényezőként felfogható adottságok számszerűsítésével a magasabb turisztikai potenciállal rendelkező térségek feltárása. Munkánk mind a téma, mind pedig az alkalmazott geoinformatikai eljárások miatt rendhagyónak számíthat a turisztikai kutatások körében.
Az elérhető és általunk előállított térképi adatbázisok, valamint a modern geoinformatikai szoftverek alkalmazásával lehetőségünk nyílt arra, hogy a kiválasztott térségben a bakancsos turizmus vonzerőit megvizsgáljuk, azok alapján a Kelet-Mecsek környékét területileg differenciáljuk. Kutatásunk során a területi értékelésen túl, annak eredményeit felhasználva 16 túraútvonalat is rangsorba állítottunk. A kapott eredmények ellenőrzéseképpen a túrákhoz kapcsolódó kérdőíves felmérésünk adataival is összevetettük azokat.
Az elvégzett munka során feltártuk azon térségeket, ahol nagyobb számú túrázó megjelenése várható, így az idegenforgalom megszervezése során szükséges lehet a természeti környezet zavartalanságának megőrzése érdekében lépéseket tenni.
A vizsgált területen a geoinformatikai értékelés alapján az Óbányai-, a Réka-, a Hidasi- és a Vár-völgy, a Farkas-árok, valamint a Zengő és a Hármas-hegy vidéke nyújtja a legtöbb vonzerőt. Ezek elsősorban domborzati adottságaik, valamint élőviláguk miatt kiemelkedő térségek. A túraútvonalak rangsorának első helyein az említett térségeket érintő túrák osztoznak, az eredménytérkép és a kérdőív adatai szerint kialakított sorrend esetében is.
A kidolgozott módszer a jövőben az aktuális tájértéktár, természetvédelmi és egyéb térképi adatbázisok felhasználásával, valamint szélesebb körben végzett kérdőíves adatgyűjtéssel lehetőséget nyújt más védett természeti területek adottságainak felmérésére, a fejlesztések szükségességének, lehetőségeinek feltárására.